Fa mongwe yo o emelang phuthego ya Bokeresete a kopiwa gore a tshware phitlho, bagolwane ba ba tlhomilweng ba ka dira dikakantsho tse di ka thusang ba ba swetsweng le go ba ema nokeng gore dithulaganyo tsotlhe di tsamaisane le kaelo e e mo Baebeleng. Fa bangwe ba e seng Basupi ba batla go dira dilo dingwe tse di sa tsamaisaneng le Dikwalo, go botlhokwa gore re eme re nitame mme ka bopelokgale re tlhalose boemo jwa rona jwa Bokeresete ka bopelonomi le ka tlotlo. (1 Pet. 3:15) Mme go ka dirwa eng fa ba losika ba ba sa dumeleng ba ntse ba gagamalela go tsenya mekgwa e e seng ya Dikwalo mo dithulaganyong tsa phitlho? Fa go ntse jalo, ba lelapa ba ba dumelang ba ka swetsa ka gore ba ikgogele kwa morago mo dithulaganyong tsa phitlho eo. (1 Bakor. 10:20) Fa seno se direga, go ka nna ga bewa puo ya phitlho kwa Holong ya Bogosi kana kwa lefelong le lengwe le le tshwanelang, gore ba tota ba utlwisitsweng botlhoko ke loso lwa motho yo ba mo ratang ba newe “kgomotso ya Dikwalo.” (Bar. 15:4) Le fa setopo se seyo, thulaganyo eo e tla bo e na le seriti e bile e amogelesega. (Dute. 34:5, 6, 8) Go itshunya nko ga batho ba ba sa dumeleng go ka oketsa botlhoko le khutsafalo e re leng mo go yone ka nako ya phitlho, mme re ka gomodiwa ke go itse gore Jehofa o a bona fa re ikemiseditse go dira se se siameng, e bile a ka re naya “maatla a a fetang a a tlwaelegileng.”—2 Bakor. 4:7.